
מושב שני




פרוטוקול מס' 133
מישיבת וועדת החינוך והתרבות של הכנסת
יום שלישי, ח' בתמוז התש"ס (11 ביולי 2000), שעה: 10:30



נכחו:

חברי הוועדה:	זבולון אורלב – היו"ר
	נעמי חזן
	

מוזמנים:	לאה שקד	מפקחת ארצית ממונה על שירותי חינוך מיוחדים
                                                                           משרד החינוך והתרבות

	איל זנדברג	משרד המשפטים

	עפרה דונסקי	משנה למזכ"ל, הסתדרות המורים
	ציפי שכטר	הסתדרות המורים

	דוד ברק	יו"ר הוועדה לחינוך מיוחד, ארגון הורים ארצי

	חיה יגודה	מנכ"לית, צח"י

	יעל מונר	פורום הורים עם נכויות רב תחומיות 

	יגאל צחור	ועד הורים מרכזי, מחוז ירושלים
	




יועץ משפטי:      מרים פרנקל – שור
                            תמיר שאנן - מתמחה	


מנהל/ת הוועדה: יהודית גידלי
קצרנית:              דרורה רשף



סדר היום:         הצעת חוק חינוך מיוחד (תיקון מס' 5) (ילדים בעלי צרכים מיוחדים), 
                           התש"ס – 2000 –  חברת הכנסת נעמי חזן


הצעת חוק חינוך מיוחד (תיקון מס' 5) (ילדים בעלי צרכים מיוחדים), התש"ס – 2000 –


היו"ר זבולון אורלב:

	 בוקר טוב. אני מתכבד לפתוח את ישיבת וועדת החינוך והתרבות עם הצעת חוק חינוך מיוחד (תיקון מס' 5) (ילדים בעלי צרכים מיוחדים), של חברת הכנסת נעמי חזן. אנחנו רוצים להכין את החוק לקריאה שניה ושלישית וננסה לעשות את זה במשך השעה וחצי שיש לנו.

	הואיל ואין לנו בעיות של קונספציה - את זה עשינו בפעם הקודמת, לקראת הקריאה הראשונה - אני מציע שנתחיל לקרוא את הצעת החוק מילה אחר מילה. אני קורא. כמובן, ברוכים הבאים לכל אלה שהגיעו אלינו וכל מי שרוצה לעצור אותי, עוצר אותי ואנחנו דנים בהערותיו.

	"הצעת חוק חינוך מיוחד (תיקון מס' 5) (ילדים בעלי צרכים מיוחדים), התש"ס – 2000". אין הערות לגבי השם.

	"תיקון סעיף 1.  1. בסעיף 1(א) לחוק חינוך מיוחד, התשמ"ח – 1988 (להלן – החוק העיקרי) – 

	(1) בהגדרה "חינוך מיוחד" במקום "לילד חריג" יבוא "לילד בעל צרכים מיוחדים" ובמקום "הילד החריג" יבוא "הילד בעל הצרכים המיוחדים". 

	(2) בהגדרה "ילד חריג", במקום "ילד חריג" יבוא "ילד בעל צרכים מיוחדים". 

	תיקון סעיף 2.  2. בסעיף 2 לחוק העיקרי, במקום "הילד החריג" יבוא "הילד בעל הצרכים המיוחדים".

	תיקון סעיף 3.  3. בסעיף 3 לחוק העיקרי, במקום "ילד חריג" יבוא "ילד בעל צרכים מיוחדים".

	תיקון סעיף 4.   4. בסעיף 4 לחוק העיקרי – 
	
	(1) בסעיף קטן (ג), במקום "ילד חריג" יבוא "ילד בעל צרכים מיוחדים" ובמקום "הילד החריג", בכל מקום, יבוא "הילד בעל הצרכים המיוחדים".

	(2) בסעיף קטן (ד), במקום "לילדים חריגים" יבוא "לילדים בעלי צרכים מיוחדים".

לאה שקד:

	סליחה, זה לא היה יותר פשוט שבכל מקום שנאמר בחוק ילד חריג יאמר ילד בעל צרכים מיוחדים?

היו"ר זבולון אורלב:

	לא. 

נעמי חזן:

	 הצעת החוק המקורית אמרה בדיוק את זה, אבל כנראה שצריך כך.

היו"ר זבולון אורלב:

	תרשי לי להמשיך. זה יהיה יותר מהיר אם לא יהיו הערות מהסוג הזה. 

	"תיקון סעיף 5.  5. בסעיף 5 לחוק העיקרי, במקום "לילדים חריגים" יבוא "לילדים בעלי צרכים מיוחדים.

	תיקון סעיף 6.  6. בסעיף 6 (א) לחוק העיקרי, במקום פסקה (6) יבוא: "(6) הורה לילד בעל צרכים מיוחדים שיקבע השר מתוך רשימות שיגישו לו ארגוני הורים לילדים בעלי צרכים מיוחדים במערכת החינוך.

	תיקון סעיף 7.   7. בסעיף 7 לחוק העיקרי, במקום "ילד חריג" יבוא "ילד בעל צרכים מיוחדים". 

	תיקון סעיף 9.   8.  בסעיף 9 לחוק העיקרי – 

	(1) בסעיף קטן (א), במקום "לילד חריג" יבוא "לילד בעל צרכים מיוחדים".

	(2) בסעיפים קטנים (ב) עד (ד), במקום "הילד החריג", בכל מקום, יבוא "הילד בעל הצרכים המיוחדים".

	אנחנו ב 9. "בסעיף 10 לחוק העיקרי – 

	(1) בסעיף קטן (א), במקום "ילד חריג" יבוא "ילד בעל צרכים מיוחדים".

	(2) בסעיף קטן (ב), במקום "ילדו החריג" יבוא "ילדו בעל הצרכים המיוחדים".

	10. בסעיף 12(ב) לחוק העיקרי, במקום פסקה (6) יבוא:
	
	"(6) בורה לילד בעל צרכים מיוחדים שיקבע השר מתוך רשימות שיגישו לו ארגוני הורים לילדים בעלי צרכים מיוחדים במערכת החינוך". 

	11. בסעיף 13 לחוק העיקרי, במקום "ילד חריג" יבוא "ילד בעל צרכים מיוחדים". 

	12. בסעיף 19 לחוק העיקרי – 

	(1) בסעיף קטן (א), במקום ""ילד חריג" יבוא "ילד בעל צרכים מיוחדים".
	
	(2) בסעיפים קטנים (ב) ו – (ג), במקום "הילד החריג", בכל מקום, יבוא "הילד בעל הצרכים המיוחדים".

	13. בסעיף 20 לחוק העיקרי, במקום "ילד חריג" יבוא "ילד בעל צרכים מיוחדים".

	14. בסעיף 24 לחוק העיקרי, במקום "לילדים חריגים" יבוא "לילדים בעלי צרכים מיוחדים".

תמיר שאנן:	

	לגבי סעיף 9, פסקה (2) זה סעיף קטן (ג) ולא (ב). 

היו"ר זבולון אורלב:

	טוב. אם אין עוד הערות, אני מעלה את החוק להצבעה לקראת קריאה שניה ושלישית ובזה אנחנו מסיימים את הישיבה. 

	אין מצווה לדבר.


דוד ברק:

	לא. אין מצווה. חלילה. להיפך. אני רציתי להעלות כאן איזושהי הצעה. מותר לי?

היו"ר זבולון אורלב:

	יש לך הצעות לגבי החוק?

דוד ברק:

	כן.

היו"ר זבולון אורלב:

	מה ההערות? לגבי איזה סעיף?

דוד ברק:

	תיקון סעיף 6. כתוב כאן: "הורה לילד בעל צרכים מיוחדים שיקבע השר מתוך רשימות שיגישו לו ארגוני הורים לילדים בעלי צרכים מיוחדים במערכת החינוך".

היו"ר זבולון אורלב:

	כן.

דוד ברק:

	זה סעיף קצת בעייתי. 

היו"ר זבולון אורלב:

	 נכון.

דוד ברק:

 כידוע לכבוד היושב ראש, כרגע עובדת וועדה ציבורית על בדיקת יישום חוק החינוך המיוחד. אחד הדברים הראשונים שאנחנו העלינו, זה הדבר הזה.

היו"ר זבולון אורלב:

	אם יהיה צורך, נתקן את החוק בעקבות הוועדה הציבורית.

דוד ברק:

	בסדר.

היו"ר זבולון אורלב:

	אם יהיה צורך.

	כן, בבקשה.



חיה יגודה:

	למה לא לכתוב, לא רק "ילד" אלא גם "נער"?
	
דוד ברק:

	תלמידים, אולי. 

היו"ר זבולון אורלב:

	משפטנים. למה במקום "ילד" לא "נער" או לא "תלמיד"?

עפרה דונסקי:

	החוק מדבר על עד גיל 21.

מרים פרנקל – שור:

	עד גיל 21. 

 דוד ברק:

	אלה תלמידים. תלמידים עד גיל 21.

עפרה דונסקי:
	
	אבל יש גם צרכים לא לימודיים, אלא אחרים. 

נעמי חזן:

	 יש הגדרה בחוק? 

איל זנדברג:

	כן. התיקון הוא בעצם תיקון לחוק קיים. החוק מדבר על ילד חריג, כפי שכרגע אמרה היועצת המשפטית, עד גיל 21. זאת התשובה.

היו"ר זבולון אורלב:

	אפשר במקום כל "ילד" לרשום "נער", אבל על זה, בוודאי חברת הכנסת פרופסור נעמי חזן תגיש עוד תיקון.

	רבותי, אני מעלה את הצעת החוק להצבעה לקראת קריאה שניה ושלישית. כולנו בעד. אין נגד, אין הסתייגויות, תודה רבה, הישיבה נעולה. 



הישיבה ננעלה בשעה: 10:37. 
	





